Broj: 711-I-2128- P-247/23-02-23

Zagreb, 12. listopada 2023.

  **BRUNA DADIĆ**

 **ravnateljica Osnovne škole Okruk u**

**Okrugu Gornjem**

**Predmet: očitovanje na zahtjev Brune Dadić**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 3. listopada 2023. pod brojem 711-U-7273-P-247/23-01-26 zaprimilo je zahtjev za očitovanjem koji je podnijela Bruna Dadić, ravnateljica Osnovne škole Okruk u Okrugu Gornjem.

Uz podnesenom zahtjevu podnositeljica je navela da je u razdoblju od 2017. do 2021. obnašala dužnost zamjenice općinskog načelnika Općine Okrug te da je trenutno vijećnica u Općinskom vijeću Općine Okrug, a istovremeno je zaposlena kao ravnateljica Osnovne škole Okruk u Okrugu Gornjem. Podnositeljica dalje navodi da ju je općinski načelnik Općine Okrug temeljem članka 43.a stavka 1. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20.) imenovao za privremenu zamjenicu te traži očitovanje je li u sukobu interesa ako dođe u situaciju da mora mijenjati općinskog načelnika ako u isto vrijeme obavlja funkciju ravnateljice školske ustanove kojoj je osnivač jedinica područne (regionalne) samouprave Splitsko-dalmatinska županija, a jedinica lokalne samouprave Općina Okrug nema nikakav utjecaj na upravljanje školom.

Imajući u vidu da je zahtjev za očitovanjem u ovom predmetu podnesen od strane osobe koja nije obveznik postupanja iz članka 3. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI), ali se njegov sadržaj odnosi na tumačenje odredbe ZSSI-a, Povjerenstvo povodom podnesenog zahtjeva na temelju članka 32. stavka 1. podstavaka 3. i 4. ZSSI-a na 27. sjednici održanoj 12. listopada 2023., podnositeljici daje očitovanje kako slijedi.

Člankom 3. stavcima 1. i 2. ZSSI-a propisan je krug obveznika ZSSI-a te istima nisu obuhvaćeni članovi predstavničkih tijela jedinica lokalne samouprave niti ravnatelji osnovnih škola.

Člankom 4. stavkom 1. ZSSI-a propisano je da su predstavnička tijela jedinica lokalne i područne (regionalne) samouprave dužna donijeti kodeks ponašanja koji se odnosi na članove predstavničkih tijela i sadrži odredbe o sprječavanju sukoba interesa, načinu praćenja primjene kodeksa, kao i o tijelu koje odlučuje u drugom stupnju o odlukama predstavničkog tijela o povredama kodeksa koji su u njegovoj nadležnosti.

Člankom 43.a. stavkom 1. Zakona o lokalnoj i područnoj (regionalnoj) samoupravi (u daljnjem tekstu: ZLP(R)S) propisano je da ako za vrijeme trajanja mandata općinskog načelnika i gradonačelnika koji nemaju zamjenika nastupe okolnosti zbog kojih je općinski načelnik, odnosno gradonačelnik onemogućen obavljati svoju dužnost zbog duže odsutnosti ili drugih razloga spriječenosti, općinskog načelnika, odnosno gradonačelnika zamijenit će privremeni zamjenik kojeg će imenovati općinski načelnik, odnosno gradonačelnik na početku mandata iz reda pripadnika nacionalnih manjina, odnosno pripadnika hrvatskoga naroda u jedinicama u kojima pripadnici nacionalnih manjina čine većinu stanovništva ili iz reda članova predstavničkog tijela.

Stavkom 2. istoga članka ZLP(R)S-a propisano je da odluku o imenovanju privremenog zamjenika iz reda članova predstavničkog tijela općinski načelnik, odnosno gradonačelnik može promijeniti tijekom mandata.

Stavkom 3. istoga članka ZLP(R)S-a propisano je da je zamjenik općinskog načelnika, odnosno gradonačelnika iz reda pripadnika nacionalnih manjina, odnosno pripadnika hrvatskoga naroda u jedinicama u kojima pripadnici nacionalnih manjina čine većinu stanovništva ili član predstavničkog tijela iz stavka 1. tog članka, privremeni zamjenik općinskog načelnika, odnosno gradonačelnika koji zamjenjuje općinskog načelnika, odnosno gradonačelnika za vrijeme trajanja duže odsutnosti ili drugih razloga spriječenosti zbog kojih je općinski načelnik, odnosno gradonačelnik, kojemu mandat nije prestao onemogućen obavljati svoju dužnost.

Stavkom 4. istoga članka ZLP(R)S-a propisano je da je privremeni zamjenik ovlašten obavljati samo redovne i nužne poslove kako bi se osiguralo nesmetano funkcioniranje općine, odnosno grada.

Člankom 39. stavcima 1. i 2. ZLP(R)S-a propisano je da je izvršno tijelo jedinice lokalne i jedinice područne (regionalne) samouprave u općini općinski načelnik, u gradu gradonačelnik i u županiji župan, a da je iznimno od stavka 1. toga članka izvršno tijelo i zamjenik koji obnaša dužnost gradonačelnika, odnosno župana u slučajevima propisanim tim Zakonom.

Povjerenstvo ističe kako se institut privremenog zamjenika ne može izjednačiti sa zamjenikom koji se na neposrednim izborima bira zajedno s općinskim načelnikom ili gradonačelnikom budući da privremeni zamjenik obavlja svoju dužnost samo u onim situacijama kada nastupe okolnosti radi kojih su općinski načelnici ili gradonačelnici onemogućeni obavljati svoje dužnosti.

Štoviše, u situacijama zamjenjivanja općinskih načelnika ili gradonačelnika privremeni zamjenici će privremeno obavljati samo one poslove koji su redovni i nužni za nesmetano funkcioniranje jedinice lokalne samouprave.

Stoga, imajući u vidu da privremeni zamjenici imenovani od strane gradonačelnika ili općinskog načelnika, prema načinu njihova imenovanja, trajanju funkcije i ovlastima, nisu izjednačeni sa zamjenicima općinskih načelnika i gradonačelnika izabranim na neposrednim izborima, isti nisu obveznici u smislu odredbi ZSSI-a, te ih stoga ne obvezuju odredbe ZSSI-a u pogledu eventualnih zabrana i ograničenja istodobnog obavljanja dviju funkcija.

Sukladno navedenom, a s obzirom na to da članovi predstavničkih tijela jedinica lokalne samouprave, ravnatelji osnovnih škola i privremeni zamjenici imenovani prema odredbama ZLP(R)S-a nisu obveznici ZSSI-a, Povjerenstvo ističe da u njegovoj nadležnosti nije donošenje mišljenja ili drugog obvezujućeg akta u odnosu na osobe na koje se odredbe ZSSI-a ne primjenjuju te se upućuje podnositeljica mjerodavno mišljenje zatražiti od nadležnog tijela prema odredbama kodeksa ponašanja koji se odnosi na članove Općinskog vijeća Općine Okrug.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana